दुकौड़ी गाँव में घूम-घूमकर सबसे बड़े प्यार से मिल रहे हैं। बड़े बुजुर्गों का पैर छूते हैं और छोटों से गले मिलते हैं। एक दूसरे का हालचाल जानने समझने के बाद, वह घूम-फिरकर अपनी विजयगाथा पर आ जाते हैं। पर गाँव के लोग उनकी इस गाथा को खुले मन से स्वीकार नहीं कर पा रहे हैं। बड़े बुजुर्ग और साथी उनकी हाँ में हाँ मिला तो देते हैं, लेकिन चेहरे के भाव से समझा जा सकता है कि वह दुकौड़ी से सहमत नहीं हैं। लोगों की इस प्रतिक्रिया से दुकौड़ी मन ही मन कुछ खिन्न हो रहे हैं। उन्हें लग रहा है कि गाँव के लोग अब कुछ बदल से गए हैं।